b'\n_START_ARTICLE_\nS/S Ukkopekka\n_START_SECTION_\nHistoria\n_START_PARAGRAPH_\nH\xc3\xb6yrylaiva s/s Ukkopekka, ex. s/s Turku_NEWLINE_on rakennettu Hietalahden Sulkutelakka ja -Konepajalla Helsingiss\xc3\xa4 1938. Alus toimi Merenkulkulaitoksen Turun luotsipiirin tarkastusaluksena p\xc3\xa4\xc3\xa4teht\xc3\xa4v\xc3\xa4n\xc3\xa4\xc3\xa4n merenkulun turvalaitteiden kunnossapito ja huolto. Eniten t\xc3\xb6it\xc3\xa4 teetti kaasulla toimivien majakoiden ja loistojen sek\xc3\xa4 linjavalojen kaasupullojen vaihto. Silloisen tarkastusaluksen teht\xc3\xa4viin kuului my\xc3\xb6s poijujen asennukset ja polttoaineiden kuljetukset majakoille. Lis\xc3\xa4ksi aluksella suoritettiin luotsien tutkintoajot ja se toimi luotsinvaihtopaikkana, kun laivaliikenne siirtyi talviv\xc3\xa4ylille. _NEWLINE_Ensikosketuksen sotaan Turku sai joulukuun 21. p\xc3\xa4iv\xc3\xa4n\xc3\xa4 1939. Ilmapommituksen seurauksena alus sai sirpaleosumia._NEWLINE_Toisen maailmansodan aikana Suomen merivoimat otti sen k\xc3\xa4ytt\xc3\xb6\xc3\xb6ns\xc3\xa4, asentaen siihen 20 millimetrin Madsen-konetykin ohjaamon katolle ja keulakannelle (-pakalle) 40 mm ilmatorjuntatykin (Vickers). Aluksen per\xc3\xa4kannelle asennettiin kiskot syvyyspommeille, syvyyspommeja sek\xc3\xa4 pommien sidontalaitteet sukellusveneiden torjuntaan. Laivan runkoon asennettiin my\xc3\xb6s vesikuuntelulaitteet. Alukselle majoittui tykkiryhm\xc3\xa4. Aseistettuna se toimi saattoaluksena, meriliikenteen valvontateht\xc3\xa4viss\xc3\xa4 Ahvenanmaan pohjoispuolella, sek\xc3\xa4 muualla saaristomerell\xc3\xa4. Muita alukselle kuuluneita teht\xc3\xa4vi\xc3\xa4 olivat mm. v\xc3\xa4yl\xc3\xa4vartiointi ja sukellusveneiden kuuntelu._NEWLINE_Kes\xc3\xa4ll\xc3\xa4 1941 alus sai erikoisen ja pitk\xc3\xa4n saattoteht\xc3\xa4v\xc3\xa4n. Teht\xc3\xa4v\xc3\xa4n\xc3\xa4 oli saattaa s/s Tornator-rahtialus Ruotsista Suomeen reitti\xc3\xa4 Ahvenanmeri \xe2\x80\x93 Turun saaristo \xe2\x80\x93 Selk\xc3\xa4meri \xe2\x80\x93 Merenkurkku \xe2\x80\x93 Vaasa. Lastina oli 5\xc2\xa0000 tonnia rukiin jyvi\xc3\xa4. Lastin arvoa kuvaa se, ett\xc3\xa4 siit\xc3\xa4 riitti jokaiselle suomalaiselle noin puolitoista kiloa leip\xc3\xa4viljaa. Aluksen piti osallistua my\xc3\xb6s Bengtsk\xc3\xa4rin taisteluun, mutta se ajoi karille matkan aikana. _NEWLINE_Saattaja Turku osallistui my\xc3\xb6s \xe2\x80\x9dBaltenflotte\xe2\x80\x9d tapahtumaan  syyskuussa 1941. Paikalla oli iso m\xc3\xa4\xc3\xa4r\xc3\xa4 saksalaisia sota-aluksia, mukaan luettuna taistelulaiva Tirpitz, johon saattaja Turku piti yhteytt\xc3\xa4. _NEWLINE_Sodan j\xc3\xa4lkeen alus oli Neuvostoliiton johtaman valvontakomission k\xc3\xa4yt\xc3\xb6ss\xc3\xa4 Suomessa s\xc3\xa4\xc3\xa4styen siten pakkoluovutuksesta Neuvostoliittoon. Teht\xc3\xa4v\xc3\xa4n p\xc3\xa4\xc3\xa4tytty\xc3\xa4 se palasi takaisin alkuper\xc3\xa4iseen teht\xc3\xa4v\xc3\xa4\xc3\xa4ns\xc3\xa4. s/s Turkua k\xc3\xa4ytettiin my\xc3\xb6s talvisin satamaj\xc3\xa4\xc3\xa4nmurtajana ja kelirikkoaluksena. Jo tammikuussa 1970 vanha hiilil\xc3\xa4mmitteinen h\xc3\xb6yrykattila muutettiin \xc3\xb6ljyl\xc3\xa4mmitteiseksi ja hiilis\xc3\xa4ili\xc3\xb6t muutettiin \xc3\xb6ljys\xc3\xa4ili\xc3\xb6iksi. Jostain syyst\xc3\xa4 kattila ei toiminut \xc3\xb6ljyl\xc3\xa4mmityksell\xc3\xa4 kunnolla ja alukseen vaihdettiin 1978 vanhan kattilan tilalle \xc3\xb6ljyl\xc3\xa4mmitteinen h\xc3\xb6yrykattila merenmittausalus s/s Nautiluksesta._NEWLINE_S/s Turku palveli t\xc3\xa4ten vuosikymmeni\xc3\xa4 ja teki merkitt\xc3\xa4v\xc3\xa4n uran sek\xc3\xa4 tarkastus- ett\xc3\xa4 sota-aluksena. Alus l\xc3\xa4hti el\xc3\xa4kkeelle 1979 vuoden lopussa palatakseen viel\xc3\xa4 vuodeksi v\xc3\xa4yl\xc3\xa4t\xc3\xb6ihin v\xc3\xa4yl\xc3\xa4alus Seilin potkuriongelmien takia. _NEWLINE_T\xc3\xa4m\xc3\xa4n j\xc3\xa4lkeen se odotti turkulaisen Valmetin Pansion telakalla romuttamista, mutta siirtyikin yksityisomistukseen ja palasi lopulta vuonna 1986 erin\xc3\xa4isten vaiheiden j\xc3\xa4lkeen  takaisin kotilaituriinsa Aurajoen rantaan. Uusi omistaja, Seitsem\xc3\xa4n sein\xc3\xa4hullua veljest\xc3\xa4 -orkesterin Pentti-Oskari Kankaan perheen H\xc3\xb6yrylaivaosakeyhti\xc3\xb6 nimesi aluksen  s/s Ukkopekaksi. Alus nimettiin perheen pojan Karioskari Ukkopekan mukaan, joka on my\xc3\xb6hemmin siirtynyt jatkamaan is\xc3\xa4ns\xc3\xa4 ammattia aluksen p\xc3\xa4\xc3\xa4llikk\xc3\xb6n\xc3\xa4._NEWLINE_Ravintolatilat uudelleenrakennettiin talvella 1986\xe2\x80\x931987 Uudenkaupungin venetelakalla. Ravintolasalonkien 52 messinki-ikkunaa ovat per\xc3\xa4isin vanhasta puolalaisesta matkustajarahtilaivasta, joka romutettiin Naantalissa. Aluksen mastot on lyhennetty 2000-luvun alussa, jotta se mahtuu kulkemaan Ukko-Pekan sillan alitse._NEWLINE_Aluksella on vieraillut valtionp\xc3\xa4\xc3\xa4miehi\xc3\xa4, diplomaatteja, ministereit\xc3\xa4 ja liike-el\xc3\xa4m\xc3\xa4n sek\xc3\xa4 viihdemaailman henkil\xc3\xb6it\xc3\xa4, esimerkkein\xc3\xa4 Tove Jansson, arkkiatri Arvo Ylpp\xc3\xb6, viulutaiteilija Isaac Stern ja n\xc3\xa4yttelij\xc3\xa4 Bill Murray. Presidentit Kekkonen, Ahtisaari, Niinist\xc3\xb6 sek\xc3\xa4 Kiinan entinen presidentti Jiang Zemin.'